**E l ő t e r j e s z t é s**

**Balatonhenye Község Önkormányzata Polgármestere döntéséhez**

**Tárgy: Balatonhenye Község Önkormányzata Képviselő-testületének az egyes szociális ellátások szabályozásáról szóló rendelete felülvizsgálatáról**

**Előkészítette: Nagy Éva ügyintéző**

**Jogszabállyal nem ellentétes**

**dr. Szabó Tímea, jegyző**

Az Önkormányzat által nyújtott szociális ellátásokat Balatonhenye Község Önkormányzata Képviselő-testületének az egyes szociális ellátások szabályozásáról szóló 3/2015. (III. 1.) önkormányzati rendelete tartalmazza.

A Veszprém Megyei Kormányhivatal ellenőrizte az Önkormányzatok szociális tárgyú rendeleteit. Balatonhenye Község Önkormányzata szociális ellátásokat szabályozó rendeletében több tartalmi, továbbá jogszabályszerkesztési hibát kifogásoltak.

A hibák között elsődleges volt, hogy több olyan ellátást nyújt az Önkormányzat, melyben a szociális rászorultsági feltételek nem érvényesülnek. Ilyen az iskolakezdésre, gyermek születésére, gyermek fogadására, közeli hozzátartozó eltemettetésére, továbbá az időskorúak részére nyújtott támogatás. Kifogásolták továbbá, hogy a Képviselő-testület a rendkívüli települési támogatás megállapítására irányuló kérelmek számát évi 2 alkalomban maximalizálta.

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 32. § (1) bekezdésének b) pontja alapján ha e törvény másként nem rendelkezik, a szociális rászorultságtól függő pénzbeli ellátások iránti kérelmet a települési önkormányzat képviselő-testületének hatáskörébe tartozó ellátás esetén az önkormányzat rendeletében meghatározott önkormányzati szervnél kel előterjeszteni.

Az Szt. 32. § (3) bekezdése alapján ha e törvény másként nem rendelkezik, a települési önkormányzat képviselő-testülete rendeletben szabályozza a hatáskörébe tartozó pénzbeli ellátások megállapításának, kifizetésének, folyósításának, valamint ellenőrzésének szabályait.

Az Szt. 48. § (4) bekezdése szerint a települési önkormányzat a rendeletében szabályozottak szerint a (3) bekezdés b) pontjában meghatározott megtérítési kötelezettség alól részben vagy egészben különös méltánylást érdemlő körülmények fennállása esetén mentesítheti az eltemettetésre köteles személyt.

Az Szt. 26. § -a alapján a képviselő-testület a hatáskörébe tartozó pénzbeli ellátásokat kiegészítheti és a szociálisan rászorultak részére – a rendeletében meghatározott módon és feltételek szerint – más pénzbeli támogatásokat is megállapíthat.

Az Szt. 45. § (1) bekezdése alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt. Települési támogatás keretében nyújtható támogatás különösen

a) a lakhatáshoz kapcsolódó rendszeres kiadások viseléséhez,

b) a 18. életévét betöltött tartósan beteg hozzátartozójának az ápolását, gondozását végző személy részére,

c) a gyógyszerkiadások viseléséhez,

d) a lakhatási kiadásokhoz kapcsolódó hátralékot felhalmozó személyek részére.

Az Szt. 45.§ (3) bekezdése szerint a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.

Az Szt. 45.§ (4) bekezdése alapján rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

A fentiek alapján áttekintésre került Balatonhenye Község Önkormányzatának az egyes szociális ellátásokról szóló 3/2015. (III. 1.) önkormányzati rendelete. Az áttekintés alapján, a kifogásolt rendelkezések módosítással nem orvosolhatók, ezért célszerű új rendeletet alkotni.

A rendelet tervezet figyelembe veszi a Kormányhivatal által kifogásolt rendelkezéseket és javítja a jogszabályszerkesztési hibákat. A támogatások rendszere nem változott, az Önkormányzat a lakosság által már megszokott ellátásokat nyújtja, azzal a különbséggel, hogy az eddig alanyi jogon nyújtott ellátások esetében érvényesül a szociális rászorultság vizsgálata.

A rendelet vonatkozásában az ellátások megállapítására vonatkozó hatásköröket az SZMSZ tartalmazza. Tekintettel arra, hogy új rendelet kerül megalkotásra az SZMSZ vonatkozó rendelkezéseit is módosítani szükséges.

Mivel a hatásköröket az SZMSZ tartalmazza, ezért a rendelet tervezet erre vonatkozóan rendelkezést nem tartalmaz.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. A Kormány a veszélyhelyzet kihirdetéséről és a veszélyhelyzeti intézkedések hatályba lépéséről szóló 27/2021. (I. 29.) Korm. rendeletben a Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdet ki.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Balatonhenye Község Önkormányzata Képviselő-testülete ../2021.(VI.…) önkormányzati rendelete az egyes szociális ellátások szabályozásáról

Társadalmi-gazdasági hatása: nincs.

Költségvetési hatása: A település költségvetésében a forrás biztosított.

Környezeti, egészségi következményei: nincs

Adminisztratív terheket befolyásoló hatása: új rendelet megalkotása, a kérelmezők által több irat benyújtása szükséges a támogatás megállapításához

Egyéb hatása: nincs.

A rendelet megalkotásának szükségessége: jogszabálysértés megszüntetése

A rendelet megalkotása elmaradása esetén várható következmények: törvényességi felhívás

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosított.

BALATONHENYE KÖZSÉG ÖNKORMÁNYZATA KÉPVISELŐ-TESTÜLETÉNEK

**/2021. () önkormányzati rendelete az egyes szociális ellátások szabályozásáról**

Balatonhenye Község Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel kihirdetett veszélyhelyzetben, a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában, a 14. § tekintetében a szociális igazgatásról és szociális ellátásokról szóló 1993. évi III. törvény 48. § (4) bekezdésében kapott felhatalmazása alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. Eljárási rendelkezések**

**1. §**

(1) A szociális ellátás iránti kérelmet a Képviselő-testület Hivatalánál vagy az önkormányzat hivatali helyiségében lehet benyújtani.

(2) Ha a kérelem és a csatolt iratok alapján a tényállás tisztázásához szükséges a kérelmet környezettanulmánnyal alátámasztva kell a hatáskör gyakorlója elé terjeszteni.

(3) A jövedelem, a család, a háztartás fogalmának meghatározására, az egy főre jutó jövedelem számítására, a benyújtandó jövedelemigazolások meghatározására a szociális igazgatásról és szociális ellátásokról szóló 1993. évi III. törvény rendelkezéseit kell alkalmazni.

(4) Az egy évre megállapításra kerülő ellátások esetén a jogosultság kezdőnapja

a) korábbi jogosultsággal nem rendelkező kérelmező esetében a kérelem benyújtásának a napja,

b) amennyiben a támogatás iránti kérelem a korábbi jogosultság lejártát megelőzően került benyújtásra, a korábbi jogosultság megszűnését követő nap.

(5) A támogatás töredék hónapra történő megállapítása esetén a támogatás tört havi összegének meghatározására a pénzbeli és természetbeni szociális ellátások igénylésének és megállapításának valamint folyósításának részletes szabályairól szóló 63/2006. (III.27.) Korm. rendelet szabályait kell alkalmazni.

**2. §**

(1) A havi rendszerességgel nyújtott pénzbeli ellátás kifizetése utólag minden hónap 5. napjáig a jogosult kérelme alapján folyószámlára utalással, vagy a házipénztárból készpénzben történik.

(2) Az eseti támogatások kifizetése a döntés meghozatalát követő 15 napon belül a jogosult kérelme alapján folyószámlára utalással, vagy a házipénztárból készpénzben történik.

**3. §**

(1) A jogosult kérelmére, vagy a célszerű pénzfelhasználás érdekében a hatáskör gyakorolója döntése alapján a települési támogatás, vagy a rendkívüli települési támogatás természetben is nyújtható.

(2) A támogatás természetbeni nyújtása történhet közüzemi szolgáltató részére történő átutalással, ruhanemű- élelmiszer- tűzifa vásárlás formájában, gyermekintézmény térítési díjának kifizetése formájában.

**2. Települési támogatás**

**4. §**

(1) Balatonhenye Község Önkormányzata az arra szociálisan rászorult személyek részére az alábbi pénzbeli támogatásokat nyújtja:

a) gyermek fogadásának előkészítésére tekintettel nyújtott támogatás

b) újszülöttek hozzátartozóinak nyújtott támogatás

c) óvoda-, iskolakezdésre tekintettel nyújtott támogatás

d) időskorúak támogatása

e) gyógyszerkiadások viselésére nyújtott támogatás

f) 18 éven felüli tartósan beteg személy ápolására tekintettel nyújtott támogatás

g) lakhatási kiadásokhoz nyújtott támogatás

h) közeli hozzátartozó eltemettetésére tekintettel nyújtott támogatás

i) rendkívüli települési támogatás

(2) Balatonhenye Község Önkormányzata az arra szociálisan rászorultak részére a köztemetést természetbeni támogatásként nyújtja.

**5. §**

(1) Gyermek fogadásának előkészítésére tekintettel települési támogatásra jogosult az a szülő,

a) akinek a családjában az egy főre jutó havi jövedelem nem haladja meg az öregségi nyugdíj legkisebb összegének 600 %-át, és

b) aki a kérelem benyújtásakor legalább két éve a településen bejelentett lakóhellyel rendelkezik, és

c) aki a kérelmet a gyermek születésének várható időpontját megelőző két hónapon belül benyújtja.

(2) A kérelemhez mellékelni kell a szülés várható időpontjáról szóló igazolást.

(3) A támogatás összege

a) első gyermekre tekintettel 40.000 Ft

b) második gyermekre tekintettel 50.000 Ft

c) harmadik gyermekre tekintettel 60.000 Ft, minden további gyermekre tekintettel 60.000 Ft.

**6. §**

(1) Újszülöttek hozzátartozóinak egyszeri támogatására jogosult az a szülő,

a) akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 700 %-át, és

b) akinek részére a gyermek fogadására tekintettel támogatás nem került megállapításra,és

c) aki a kérelmet a gyermek születését követő hat hónapon belül benyújtja, amennyiben a kérelem benyújtásakor legalább az egyik szülő a településen egy éve bejelentett lakóhellyel rendelkezik.

(2) A kérelemhez mellékelni kell a gyermek születési anyakönyvi kivonatát.

(3) A támogatás összege

a) első gyermekre tekintettel 40.000 Ft

b) második gyermekre tekintettel 50.000 Ft

c) harmadik gyermekre tekintettel 60.000 Ft, minden további gyermekre tekintettel 60.000 Ft.

**7. §**

(1) Iskolakezdésre, óvodakezdésre tekintettel települési támogatásra jogosult az az óvodás, általános – és középiskolás gyermek, vagy felsőoktatásban részt vevő gyermek saját jogán, vagy a gyermekével azonos lakcímen élő szülő, akinek a családjában az egy főre jutó havi jövedelem nem haladja meg az öregségi nyugdíj legkisebb összegének 700 %-át.

(2) A kérelmeket minden évben augusztus 15. napja és október 15. napja között lehet benyújtani.

(3) A kérelemhez mellékelni kell az oktatási intézmény igazolását a fennálló tanulói, hallgatói jogviszonyról.

(4) A támogatás összege a mindenkori éves költségvetésben meghatározott összeg.

**8. §**

(1) Települési támogatásra jogosult az az időskorú személy,

a) aki a kérelem benyújtásakor a 65. életévét betöltötte,

b) akinek a családjában az egy főre jutó havi jövedelem nem haladja meg az öregségi nyugdíj legkisebb összegének 700 %-át.

(2) A kérelmeket minden évben december 1. napja és december 10. napja között lehet benyújtani.

(3) A támogatás összege a mindenkori éves költségvetésben meghatározott összeg.

**9. §**

(1) Gyógyszerkiadások viselésére tekintettel települési támogatásra jogosult az a személy,

a) akinek a családjában az egy főre jutó jövedelem nem haladja meg a 110.000 Ft-ot, és

b) akinek a tartós betegségére szedett gyógyszeri gyógyszertár által igazolt havi költsége meghaladja az 6.000 Ft-ot.

(2) A kérelemhez mellékelni kell a háziorvos igazolását a krónikus betegségre szedett gyógyszerek köréről, és a gyógyszertár igazolását a háziorvos által igazolt gyógyszerek havi gyógyszerköltségéről.

(3) A támogatás egy évre kerül megállapításra.

(4) A támogatás havi összege 4.000 Ft.

**10. §**

(1) 18 éven felüli tartósan beteg személy ápolására tekintettel települési támogatásra jogosult az a személy,

a) akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át és

b) aki keresőtevékenységet nem folytat, kivéve az otthoni munkavégzést és a napi 4 órát meg nem haladó időben történő munkavégzést, és

c) aki rendszeres pénzellátásban nem részesül.

(2) A kérelemhez mellékelni kell a háziorvos igazolását arról, hogy az ápolt személy tartósan beteg, ápolásra szorul.

(3) A támogatás egy évre kerül megállapításra.

(4) A támogatás havi összege a központi költségvetésről szóló törvényben meghatározott alapösszeg 80 %-a.

**11. §**

(1) Lakhatási kiadásokra tekintettel települési támogatásra jogosult az a személy,

a) akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250 %-át, és

b) akinek és akivel egy háztartásban élőknek nincs vagyona, és

c) aki a kérelemben feltüntetett ingatlan vonatkozásában a havi költségeket kettő közüzemi számlával igazolja.

(2) A kérelemhez mellékelni kell a háztartás tagjaira vonatkozó vagyonnyilatkozatot, a támogatással érintett ingatlanra vonatkozó kettő közüzemi számlát.

(3) A támogatás egy évre kerül megállapításra.

(4) A támogatás havi összege

a) amennyiben a háztartásban az egy főre jutó jövedelem az öregségi nyugdíj minimum 0%-150% összegű 6.000 Ft

b) amennyiben a háztartásban az egy főre jutó jövedelem az öregségi nyugdíjminimum 151%-250 % összegű 4.000 Ft.

**12. §**

(1) Közeli hozzátartozó eltemettetésére tekintettel támogatásra jogosult,

a) akinek a családjában az egy főre jutó havi jövedelem nem haladja meg az öregségi nyugdíj legkisebb összegének 700 %-át, és

b) aki a kérelmet a haláleset bekövetkeztétől számított 3 hónapon belül benyújtja.

(2) A kérelemhez mellékelni kell a kérelmező nevére kiállított temetés költségeit igazoló számlát, és a halotti anyakönyvi kivonatot.

(3) A támogatás összege

a) a mindenkori éves költségvetési rendeletben meghatározott helyben szokásos legolcsóbb temetés költségének 5 %-a,

b) a mindenkori éves költségvetési rendeletben meghatározott helyben szokásos legolcsóbb temetés költségének 10 %-a, ha az elhunyt utolsó belföldi lakóhelye Balatonhenye településen volt.

**13. §**

(1) Rendkívüli települési támogatásra jogosult az a személy,

a) aki létfenntartást veszélyeztető rendkívüli élethelyzetbe került, valamint időszakosan, vagy tartósan létfenntartási gondokkal küzd, és

b) akinek a családjában az egy főre jutó havi jövedelem nem haladja meg az öregségi nyugdíjminimum legkisebb összegének 250 %-át.

(2) A támogatás összege legalább 5.000 Ft, legfeljebb 25.000 Ft.

(3) A hatáskör gyakorlója egyedi mérlegelés alapján különös méltánylást érdemlő körülmény fennállása esetén az (1) bekezdés b) pontjában megállapított jogosultsági feltételtől és a támogatási összeghatártól legfeljebb 100.000 Ft összeg erejéig eltérhet.

(4) Különös méltánylást érdemlő körülmény különösen:

a) 30 napot meghaladó súlyos betegség,

b) kórházi tartózkodás, műtét,

c) legalább 3 hónapja fennálló munkanélküliség,

d) közeli hozzátartozó váratlan elhalálozása,

e) elemi kár bekövetkezése, melynek eredményeképpen a kérelmező lakóingatlana lakhatatlanná vált.

**3. Köztemetés**

**14. §**

(1) Az eltemettetésre köteles személy kérelmére a köztemetés költségeinek visszafizetésére legfeljebb hat havi részletfizetés engedélyezhető, amennyiben a kérelmező családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 200 %-át.

(2) A megtérítési kötelezettség alól részben, vagy egészben mentesíthető az a kérelmező, akinek a családjában

a) munkanélküliség áll fenn

b) tartós betegség áll fenn 2 hónapja

c) legalább három kiskorú gyermeket nevel

d) az egy főre jutó havi jövedelem nem haladja meg az öregségi nyugdíj mindenkori legkisebb összegét.

**4. Záró rendelkezések**

**15. §**

Hatályát veszti az egyes szociális ellátások szabályozásáról szóló Balatonhenye Önkormányzat Képviselő-testületének 3/2015.(III.1.) önkormányzati rendelete .

**16. §**

Ez a rendelet a kihirdetését követő napon lép hatályba.

Részletes indokolás

**1. §**

1.§-ban az eljárási rendelkezéseket tartalmazza

**2. §**

2.§-ban a támogatások kifizetésének módját, idejét tartalmazza

**3. §**

 3.§-ban az ellátások természetben való nyújtásának lehetőségét és módját tartalmazza.

**4. §**

4.§-ban az önkormányzat által nyújtott pénzbeli és természetbeni ellátásokat tartalmazza

**5-13. §**

5.§ - 13.§-ig az egyes támogatásra való jogosultság szabályait, a támogatások összegét és a benyújtandó mellékletek körét tartalmazza

**14. §**

14.§-ban a köztemetés költségeinek megtérítése alóli mentesülés eseteit, valamint a részlefizetés engedélyezésének feltételeit tartalmazza

**15. §**

15.§-ban a korábbi szociális ellátásokról szóló rendeletet helyezi hatályon kívül

**16. §**

16.§-ban hatályba léptető rendelkezést tartalmaz